Gandia clausura dissabte el VII Consell de la Infància
19 juny 2025

## Gandia clausura dissabte el VII Consell de la Infància19 juny 2025Última actualització: 19 juny 2025

![](../gestion/img/0a0bec84cd50decd5717ce3d09249b5a3efe09ce1a9199ed3e70ac6ba3d014f5.JPG)  
  

Aquest dissabte 21 de juny tindrà lloc el Plenari de Cloenda del VII Consell de la Infància de Gandia, un acte que posa fi a un nou curs del programa municipal _“La Infància pren el micro”_, ja consolidat com un referent en participació infantil i promoció dels drets de la infància a la ciutat.

Durant el curs 2024-2025, un total de 30 alumnes de 5é i 6é de primària, representants de diversos centres educatius del municipi, han participat activament en aquest òrgan consultiu, reunint-se mensualment en sessions de treball, reflexió i diàleg. Aquest espai ha esdevingut un lloc estable on els infants han pogut expressar les seues opinions, compartir propostes i implicar-se en la construcció col·lectiva de la ciutat.

_«El plenari de cloenda no és només un acte simbòlic: és la culminació d’un camí compartit on s’ha escoltat la veu dels xiquets i xiquetes, reconeixent-los com a ciutadans de ple dret._ E_ls infants no són només el futur, són present. Tenen criteri, tenen veu i molt a aportar. Com a institucions tenim el deure de crear canals que ho facen possible»,_ _ha explicat en roda de premsa la primera tinenta d’Alcaldia i regidora en funcions d’Infància_ _**Alícia Izquierdo**_ _ha comparegut acompanyada dels representants del Consell de la Infància d’aquest curs:_ **Jesús Balsells**, alumne de 5é de Primària del CC Gregori Mayans, i Leia Ribera, alumna de 5é de Primària del CC Abad Solà. Tots dos han compartit l’experiència de formar part del Consell i han detacat el fet d’haver après a dialogar, a escoltar, a respectar la diversitat i a fer propostes per millorar la ciutat: _«__Durant aquest_ _curs__, hem après moltes coses: a escoltar, a parlar amb respecte, a fer propostes per millorar Gandia i, sobretot, a entendre que la nostra opinió també compta._ _Ens hem reunit una vegada al mes i hem parlat de temes importants per als xiquets i xiquetes, com els parcs, la seguretat als carrers o com fer que la ciutat siga més amable per a tothom... Volem donar les gràcies a les nostres escoles, a les famílies i a totes les persones que han fet possible que aquest espai existisca. Ens hem sentit escoltats i valorats..._ _Ens agradaria que més xiquets i xiquetes pogueren viure aquesta experiència, perquè participar en el Consell ens ajuda a créixer com a persones i a cuidar millor la nostra ciutat»_.

_«___“La Infància pren el micro”__ _representa una aposta decidida per fomentar la cultura democràtica des de la infància. Iniciatives com aquesta trenquen la verticalitat de les polítiques públiques i recorden que la democràcia s’aprén exercint-la, des de ben menuts»_, ha recordat la regidora.

Tot això ha estat possible gràcies a la col·laboració de les escoles, les famílies, l’equip tècnic del departament d’Infància de l’Ajuntament i la Universitat Popular de Gandia, que ha acollit les sessions amb professionalitat i estima.

_«Amb aquest acte de cloenda, l’Ajuntament de Gandia referma el seu compromís amb la participació infantil com a eina de transformació social, apostant per una ciutat més justa, amable i construïda amb la mirada i la veu de la infància._ **_Perquè escoltar-los és començar a fer les coses d’una altra manera»,_** **ha conclòs Izquierdo****_._**